21/02/2014 | Administración LocalMunicipal
Sada
Secretaría
Notificación por edictos do Decreto da Alcaldía núm.183/2014, do 14 de febreiro, de incoación de expediente disciplinario a D. José Pedreira Iglesias e do Decreto da Alcaldía núm.200/2014, do 17 de febreiro, de corrección da resolución anterior

Notificación por edictos Consonte ao artigo 59.5 da Lei 30/1992, do 26 de novembro, de réxime xurídico das administracións públicas e procedemento administrativo común, e tentada por dúas veces a notificación no domicilio do que esta Administración ten constancia, por medio do presente cúrsase notificación a: D. Jacek Ramsay Fulleda das seguintes resolucións: a) Decreto da Alcaldía núm.183/2014, do 14 de febreiro: “DECRETO. Incoación de expediente disciplinario ao inspector-xefe da Policía Local. ANTECEDENTES 1) Logo de térselle ordenado ó inspector-xefe do Corpo de Policía Local, D. Jacek Ramsay Fulleda, a súa personación para pasar a preceptiva revista de armas, sen que este chegase a comparecer nas datas fixadas ó efecto.2) Vistos o ton e os termos en que están redactados diferentes escritos dirixidos a esta Alcaldía nos que se chegan a verter expresións como “me conformo con acreditar que los ojos no sirven de nada para un cerebro ciego”; “por grande que sea nuestra inteligencia, si carecemos de sentido común tenemos el riesgo de no acertar”; “Como le dijo el perro al hueso: “Tú estás duro, pero yo tengo tiempo”, por tanto no se irrite con el reproche, hacerlo sería reconocer que se ha merecido”; “Será que los membrillos no casan con las bellotas, ya sabe, ese alimento primordial en la alimentación de nuestro querido cerdo ibérico. La madurez de algún redactor, no está en la edad, debía de estar en la mente”; “Hay tantas personas que, como dicen tantas verdades y falsedades por igual, incluso de idénticas cosas, al final no dicen nada, a estas personas se les suele reconocer como charlatanes”. 3) Logo de ter coñecemento de que o funcionario de policía D. Jacek Ramsay Fulleda dirixiu unha citación ó responsable de recursos humanos do centro comercial no que traballaba o seu fillo, para tomarlle declaración, tras a denuncia que fronte ó devandito responsable e fronte á xerente do mencionado centro comercial interpuxo o seu fillo, despois de que aqueles lle expuxesen a este último as razóns polas que sospeitaban da súa participación nunha posible subtracción de 599,50 euros.4) Tomando en consideración o efecto disuasorio que, para o eventual exercicio do lexítimo dereito de denuncia dos responsables do centro comercial, puido ter a directa intervención do inspector-xefe de Policía na tramitación das dilixencias emprendidas, tendo en conta que este era precisamente o pai do que aqueles consideraban probable autor da subtracción efectuada.5) Tendo así mesmo en conta o posible incumprimento do deber de abstención establecido no apartado 1 do artigo 28 da Lei 30/1992, do 26 de novembro, de réxime xurídico das administracións públicas e do procedemento administrativo común, cando concorre o motivo de abstención contemplado no apartado 2. b do mencionado artigo (ter parentesco de consanguinidade dentro do cuarto grao ou de afinidade dentro do segundo, con calquera dos interesados). 6) Non constándolle a esta Alcaldía que por parte da Policía Local se chegase a poñer en coñecemento das autoridades competentes a posible subtracción de diñeiro que, ó parecer, os empregados do centro comercial pensaban que tivera lugar, para que ese presunto delito puidese ser obxecto da debida investigación por parte das mencionadas autoridades.7) Considerando que, polo tanto, debe de investigarse e esclarecerse o alcance das intervencións desenvolvidas no marco das mencionadas dilixencias policiais, tendo en conta a moi restritiva limitación de competencias que para os efectos de investigación de delitos establece, para os corpos de Policía Local, a lexislación vixente.8) Visto o informe emitido polo funcionario de policía con número de identificación 248021 sobre a posible desaparición do expediente correspondente ás dilixencias policiais 038/12, relativas á denuncia interposta polo fillo do inspector-xefe da Policía Local.9) Vistos os correos presuntamente atribuíbles ao inspector-xefe da Policía Local, que lle foron entregados ao Secretario de Alcaldía, e de cuxo contido podería desprenderse a posible revelación a terceiros de información persoal relativa a unha veciña de Sada e outras informacións sobre o servizo policial e os medios adscritos a este.10) Considerando que, en principio, dos mencionados feitos e circunstancias podería chegar a desprenderse, se é o caso, a comisión de diferentes faltas disciplinarias e mesmo a posible comisión de ilícitos penais, das que presuntamente resultaría responsable o inspector-xefe da Policía, D. Jacek Ramsay Fulleda.11) Considerando que para a verificación dos feitos e as circunstancias concorrentes; a determinación das faltas cometidas, se é o caso; e a imposición das sancións disciplinarias que, se é o caso, correspondan, debe incoarse o correspondente procedemento disciplinario.12) Non existindo no Corpo de Policía Local de Sada ningún funcionario pertencente á categoría ou escala superior á do presunto infractor e debendo, polo tanto, designar como instrutor un funcionario de carreira da administración local.13) Visto o contido do apartado 1 do artigo 122 do Decreto 243/2008, do 17 de outubro, polo que se desenvolve a Lei 4/2007, do 20 de abril, de coordinación de policías locais de Galicia, en virtude do cal resulta posible a adopción de medidas provisionais durante a tramitación dun procedemento disciplinario contra un funcionario de policía; e estando expresamente contemplada no réxime disciplinario do persoal funcionario da administración local (ó que se remite, con carácter supletorio, o artigo 118 do Decreto 243/2008) a medida de suspensión provisional de funcións (apartado 2 do artigo 20 do Decreto 94/1991, do 20 de marzo, de Regulamento de réxime disciplinario de aplicación ás entidades locais de Galicia en virtude do establecido no apartado 3 do seu artigo 1), así como no apartado 3 do artigo 98 do Estatuto Básico do Empregado Público, aprobado pola Lei 7/2007, do 12 de abril (aplicable aos Corpos de Policía Local nos termos establecidos polo apartado 2 do seu artigo 3). 14) Visto que as faltas presuntamente cometidas polo inculpado son dunha extraordinaria gravidade, tendo en conta a natureza dos feitos imputados, a multiplicidade de faltas presuntamente atribuídas ao inculpado, a súa posible cualificación como faltas graves e, nalgúns caso moi graves, podendo mesmo ter transcendencia penal, e considerando que, debido a posición xerárquica do inculpado no Corpo de Policía Local, a súa permanencia neste durante a tramitación dos correspondentes procedementos disciplinarios podería resultar sumamente prexudicial para a axeitada investigación dos feitos que se lle imputan, para a debida tramitación dos procedementos disciplinarios a emprender, así como para o funcionamento interno do Corpo de Policía Local.15) Considerando que, polo tanto, e polas razóns de interese xeral xa expostas, debe procederse á suspensión provisional de funcións do funcionario inculpado.16) Visto que, en virtude do establecido no apartado 1 do artigo 110 do Decreto 243/2008, do 16 de outubro, polo que se desenvolve a Lei 4/2007, do 20 de abril, de coordinación de policías locais, a competencia para a incoación do expediente sancionador corresponde ao alcalde.17) Visto que, en virtude do establecido no apartado 1 do artigo 122 do Decreto 243/2008, do 16 de outubro, polo que se desenvolve a Lei 4/2007, do 20 de abril, de coordinación de policías locais, a competencia para a adopción de medidas provisionais é do mesmo órgano que ten atribuída a competencia para incoar o procedemento disciplinario. RESOLVO: PRIMEIRO.–Incoar procedemento disciplinario a D. Jacek Ramsay Fulleda, inspector-xefe da Policía Local, a tramitar polas canles procedimentais establecidas para as faltas graves ou moi graves, en virtude dos feitos arriba sinalados e dos que podería derivarse a comisión dalgunha ou varias das seguintes faltas de carácter grave ou moi grave: a) Desobediencia ós superiores xerárquicos ou ós responsables do servizo con motivo de ordes ou instrucións lexítimas dadas por aqueles –sen que estas sexan constitutivas de infracción manifesta do ordenamento xurídico– (falta tipificada, con carácter de falta grave, na letra “b” do artigo 8 da Lei Orgánica 4/2010, do 20 de maio, do réxime disciplinario do Corpo Nacional de Policía –e nas letras “b” e “z” do artigo 80 da Lei 4/2007, do 20 de abril, de coordinación de policías locais de Galicia–. b) Desconsideración cos superiores, compañeiros, subordinados ou cidadáns, no exercicio das súas funcións ou cando cause descrédito notorio á Institución Policial (falta tipificada, con carácter de falta grave, na letra “a” do artigo 8 da Lei Orgánica 4/2010, do 20 de maio, do Réxime disciplinario do Corpo Nacional de Policía -e nas letras “a” e “e” do artigo 80 da Lei 4/2007, do 20 de abril, de Coordinación de policías locais de Galicia-). c) Intervención nun procedemento administrativo concorrendo unha causa legal de abstención (falta tipificada, con carácter de falta grave, na letra “a” do artigo 8 da Lei Orgánica 4/2010, do 20 de maio, do réxime disciplinario do Corpo Nacional de Policía –e na letra “k” do artigo 80 da Lei 4/2007, do 20 de abril, de coordinación de policías locais de Galicia–). d) Abuso de atribucións que cause grave dano ós cidadáns, ós subordinados, á Administración ou ás entidades con personalidade xurídica (falta tipificada, con carácter de falta moi grave, na letra “c” do artigo 7 da Lei orgánica 4/2010, do 20 de maio, do réxime disciplinario do Corpo Nacional de Policía –e na letra “d” do artigo 79 da Lei 4/2007, do 20 de abril, de Coordinación de policías locais de Galicia–). e) Infracción de deberes ou obrigas legais inherentes ó cargo ou á función policial, cando se produza de forma grave e manifesta (falta tipificada, con carácter de falta grave, na letra “x” do artigo 8 da Lei Orgánica 4/2010, de 20 de maio, do réxime disciplinario do Corpo Nacional de Policía). f) Dar lugar, por neglixencia inescusable, ó extravío, a perda ou a subtracción do material ou os elementos relacionados co servizo (falta tipificada, con carácter de falta grave, na letra “ñ” do artigo 8 da Lei Orgánica 4/2010, do 20 de maio, do réxime disciplinario do Corpo Nacional de Policía –e na letra “o” do artigo 80 da Lei 4/2007, do 20 de abril, de Coordinación de policías locais de Galicia–). g) Violación de segredo profesional con prexuízo para o desenvolvemento do labor policial, para os cidadáns ou para as entidades con personalidade xurídica (falta tipificada, con carácter de falta moi grave, na letra “h” do artigo 7 da Lei Orgánica 4/2010, de 20 de maio, do réxime disciplinario do Corpo Nacional de Policía –e na letra “i” do artigo 79 da Lei 4/2007, do 20 de abril, de Coordinación de policías locais de Galicia–). En defecto da mencionada cualificación, como falta moi grave, os feitos constitutivos de revelación a terceiros de información persoal relativa a unha veciña de Sada e outras informacións sobre o servizo policial e os medios adscritos a este, poderían, se é o caso, cualificarse como falta de violación do segredo profesional cando a devandita violación non prexudique o desenvolvemento do labor policial, ás entidades con personalidade xurídica ou a calquera cidadán (falta tipificada, con carácter de falta grave, na letra “v” do artigo 8 da Lei Orgánica 4/2010, do 20 de maio, do réxime disciplinario do Corpo Nacional de Policía –e nas letras “e” e “z” do artigo 80 da Lei 4/2007, do 20 de abril, de Coordinación de policías locais de Galicia–). SEGUNDO.–Nomear a funcionaria de carreira da Deputación Provincial da Coruña, D.ª Elvira Beatriz De Cubas Albandea, como instrutora do procedemento disciplinario incoado mediante o presente Decreto, podendo formular o inculpado recusación fronte a esta polas causas e o procedemento legalmente establecido. TERCEIRO.–Nomear a funcionaria de carreira, DªSofia Eugenia Grigorie Wittig, auxiliar administrativa deste concello, como secretaria do procedemento disciplinario incoado mediante o presente Decreto, podendo formular o inculpado recusación fronte a esta polas causas e o procedemento legalmente establecido. CUARTO.–Suspender provisionalmente de funcións ao funcionario D. Jacek Ramsay Fulleda, inspector-xefe da Policía Local. Esta suspensión provisional non poderá exceder de 6 meses, salvo no caso de paralización do procedemento imputable ó propio inculpado ou nos demais supostos considerados no ordenamento xurídico. QUINTO.–Dar coñecemento dos feitos sinalados nos antecedentes 3 a 8 da presente resolución ao Xulgado de Instrución de Betanzos por se estes fosen constitutivos de ilícito penal. SEXTO.–Efectuar as notificacións que correspondan da presente resolución, debendo notificarse en todo caso ao funcionario expedientado, así como ao Instrutor e Secretario designados, para os efectos do seu coñecemento e de posible abstención ou recusación cando se entenda que exista causa lexítima para iso. RÉXIME DE RECURSOS E INFORMACIÓN ADICIONAL O que se lle comunica en calidade de inculpado, poñendo no seu coñecemento a posibilidade de promover a recusación da instrutora e da secretaria do expedinte segundo o previsto no artigo 121 do Decreto 243/2008, do 16 de outubro, polo que se desenvolve a Lei 4/2007, do 20 de abril, de coordinación de policías locais, se concorre algún dos motivos previstos no artigo 28 da Lei 30/1992, do 26 de novembro, de réxime xurídico das administracións públicas e do procedemento administrativo común. Contra esta resolución, que non é definitiva na vía administrativa por ser un acto de trámite non cualificado, non cabe recurso ningún, se ben pode Vde. alegar, de ser o caso, a súa oposición ao mesmo para a súa consideración na resolución que poña fin ao procedemento. Contra a medida provisional de suspensión pode Vde. interpoñer, con carácter potestativo, recurso de reposición perante o órgano que a ditou, no prazo de un mes contado desde o día seguinte ao de recepción desta notificación, ou ben interpoñer directamente recurso contencioso-administrativo perante os Xulgados do contencioso-administrativo de A Coruña, durante o prazo de dous meses contados a partir do día seguinte ao de recepción desta notificación. Se optase por interpor o recurso de reposición potestativo, non poderá interpor recurso contencioso-administrativo ata que aquel sexa resolto expresamente ou se producise a súa desestimación por silencio, transcorrido un mes desde a súa interposición sen resolución expresa. Non obstante, poderá exercitar calquera outro recurso que estime pertinente. Asemade, infórmolle de que o prazo máximo para resolver e notificar o procedemento é de seis meses, contados dende a data do decreto de incoación, conforme ao disposto no artigo 131 do Decreto 243/2008, do 16 de outubro, polo que se desenvolve a Lei 4/2007, do 20 de abril, de coordinación de policías locais; transcorrido dito prazo sen ter recaído resolución, producirase a caducidade do expediente”. b) Decreto da Alcaldía núm.200/2014, do 17 de febreiro: “DECRETO. Corrección de erro advertido no decreto 183/2014, do 14 de febreiro, de incoación de expediente disciplinario. Advertido un erro material no decreto núm.183, do 14 de febreiro de 2014, polo que se incoa expediente disciplinario ao inspector-xefe da Policía Local deste Concello, ao abeiro do disposto no art.105.2 da Lei 30/1992, do 26 de novembro, de réxime xurídico das administracións públicas e do procedemento administrativo común, resolvo efectuar a seguinte corrección: onde di “QUINTO.- Dar coñecemento dos feitos sinalados nos antecedentes 3 a 8.”, debe dicir “QUINTO.–Dar coñecemento dos feitos sinalados nos antecedentes 3 a 9.”. RÉXIME DE RECURSOS Contra esta resolución, por ser un acto de trámite non cualificado, non cabe recurso ningún, se ben pode Vde. alegar, de ser o caso, a súa oposición ao mesmo para a súa consideración na resolución que poña fin ao procedemento. Asemade, infórmolle de que o prazo máximo para resolver e notificar o procedemento incoado polo decreto 183/2014, do 14 de febreiro, de incoación de expediente disciplinario ao inspector-xefe da Policía Local deste Concello, é de seis meses, contados dende a data do dito decreto de incoación, conforme ao disposto no artigo 131 do Decreto 243/2008, do 16 de outubro, polo que se desenvolve a Lei 4/2007, do 20 de abril, de coordinación de policías locais; transcorrido dito prazo sen ter recaído resolución, producirase a caducidade do expediente”. Sada, 20 de febreiro de 2014. O alcalde Ernesto Anido Varela